b'\n_START_ARTICLE_\nNarai\n_START_PARAGRAPH_\nNarai (f\xc3\xb8dt 1632, d\xc3\xb8d 11. juli 1688) var konge av Ayutthaya fra 1656. Han regnes for den mest ber\xc3\xb8mte kongen i riket.\n_START_SECTION_\nBakgrunn\n_START_PARAGRAPH_\nHan var s\xc3\xb8nn av Prasat Thong og dronning Sirikalayani, som var datter av Songtham.\n_START_SECTION_\nKarriere\n_START_PARAGRAPH_\nHan kom p\xc3\xa5 tronen etter at hans eldre bror og onkel hadde regjert noks\xc3\xa5 kort. Etter kong Prasat Thonge d\xc3\xb8d fikk Narai etter endel renkespill og palassoppr\xc3\xb8r hvorved hans to forgjengere ble henrettet, tronen \xc2\xabi \xc3\xa5ret 1018 C.S., i apens \xc3\xa5r, \xc3\xa5rtiets \xc3\xa5ttende \xc3\xa5r, en torsdag, annen dag i den avtagende m\xc3\xa5ne i den 12. m\xc3\xa5ned klokken to om ettermiddagen\xc2\xbb, det vil si 26. oktober 1656._NEWLINE_I 1662 fikk franske misjon\xc3\xa6rer sl\xc3\xa5 seg ned i Ayutthaya og ut\xc3\xb8ve sin religion. Franskmennene h\xc3\xa5pet p\xc3\xa5 stor misjonsfremgang, og fors\xc3\xa5vidt kanskje vel s\xc3\xa5 meget p\xc3\xa5 den politiske innflytelse de samtidig ville vinne. Kong Narai interesserte seg p\xc3\xa5 sin side for den franske kirkearitektur og for deres \xc3\xb8vrige byggekunst._NEWLINE_I begynnelsen av 1664 kom nederlenderne tilbake (de var noen \xc3\xa5r tidligere blitt avvist av kongen) og gjennomf\xc3\xb8rte en sj\xc3\xb8blokade mot Ayutthaya, og sikret seg derfor monopol p\xc3\xa5 handelen med dyrehuder. Narai gjennomf\xc3\xb8rte milit\xc3\xa6re ekspedisjoner i nord mot Chiang Mai, som ble erobret fra burmeserne. men det rokket ikke ved at burmeserne forble den dominerende makt i resten av det nordlige omr\xc3\xa5det. Samme \xc3\xa5r gjorde Narai Lop Buri til en \xc2\xabhemmelig\xc2\xbb hovedstad for kongeriket._NEWLINE_I 1677 gav Narai den franske ingeni\xc3\xb8ren Lamar i oppdrag \xc3\xa5 unders\xc3\xb8ke Kra-stredet. Man ville finne ut omn det var mulig \xc3\xa5 bygge en kanal, (Kra-kanalen), som snarvei over Kra-eidet._NEWLINE_Han hadde forbindelser ogs\xc3\xa5 med perserne, inderne og kineserne og andre asiatiske riker og folk. Han opprettet kontakt med europeerne (Frankrike, Pavestolen) og fors\xc3\xb8kte \xc3\xa5 komme i kontakt med Det britiske \xc3\x98stindiske kompani. Han havnet i konflikt med britene etter \xc3\xa5 ha nektet \xc3\xa5 betale et skadeserstatning p\xc3\xa5 grunn av at briter basert i Ayutthaya hadde stj\xc3\xa5let fra et omr\xc3\xa5de som var alliert med kompaniet. Resultatet ble antibritiske stemninger som resulterte i en massakre av om lag 60 engelskmenn i 1687. Frankrike fikk etter dette en stadig st\xc3\xb8rre innflytelse._NEWLINE_Bemerkelsesverdig var ogs\xc3\xa5 den store innflytelse europeere fikk, fremst blant dem greske eventyreren Constantine Phaulkon, som ble kongens f\xc3\xb8rsteminister._NEWLINE_Narai sendte utsendinger til den franske kong Ludvig XIV flere ganger, og franskmennene sendte utsendinger tilbake. Han m\xc3\xa5tte imidlertid g\xc3\xa5 med p\xc3\xa5 at franskmennene tok kontrollen i Bangkok._NEWLINE_Da han ble syk, s\xc3\xb8rget de misforn\xc3\xb8yde embedsmennene for at Phaulkon ble henrettet._NEWLINE_Mange thailendere f\xc3\xb8lte seg uroet av det store n\xc3\xa6rv\xc3\xa6r av utenlandske misjon\xc3\xa6rer og soldater. Rett etter at Narai d\xc3\xb8de, var det revolusjon. Franskmennene ble utvist og det utenlandske n\xc3\xa6rv\xc3\xa6r generelt svekket. Narai er en av de f\xc3\xa5 thailendske konger som har f\xc3\xa5tt tilnavnet den store.'